Kišš, Štefan, poslanec NR SR (2024-09-26):
Pekné popoludnie, pán minister, kolegyne, kolegovia, pán predsedajúci, rozšírim svoje ranné vystúpenie o pár bodov, ktoré sa teda už týkajú priamo týchto zákonov, ale v niektorých bodoch teda sú tie postrehy podobné, pretože tá legislatíva, ktorú tu dnes máme, je úplne zásadná a veľmi výrazne teda škodlivá. Ale teda na úvod, ja som rád, pán minister, že ste nás počúvali celé tie mesiace, aj keď to síce trvalo dlho a počul som aj tu v pléne veľa rečí o tom, ako opozícia straší a neviem čo. Ale minulý týždeň som počul od vládnych predstaviteľov, od ministra financií, cez tých straníckych vyjednávačov až po predsedov strán, že teda naozaj nám hrozí bankrot, že verejné financie sú v zlom stave a že potrebujeme stabilizovať finančné trhy. Takže ďakujem, že ste sa poučili, aj keď trochu neskôr ako by bolo ideálne, ale lepšie neskôr ako nikdy. No ale tá zlá správa je, že naše obavy sa naplnili. A to, čo ide robiť vládna koalícia aj napriek tomu, že si to jej niektorí poslanci nevšimli, tak ide zobrať ľuďom peniaze priamo z ich peňaženiek. To trojpercentné, teda navýšenie DPH o 3 percentuálne body je úplne zásadné pre ich peňaženky. Priemernú domácnosť ukráti o tisíc eur ročne. V makroekonomických číslach sa prejaví na inflácii budúci rok o 1,2 %, čo prakticky znamená viac ako 5-percentnú infláciu. To znamená ďalšie výrazné zdražovanie, ako sme tu mali len nedávno kvôli energetickej kríze, a výsledkom bude stagnácia životnej úrovne. Platy budúci rok neporastú, milí občania. No a všetko si to dohodla vládna koalícia za zatvorenými dverami. A rozhodla sa, že najlepší a najľahší spôsob je zobrať peniaze ľuďom, namiesto toho, aby si vyhrnula rukávy a urobila aj nejakú naozajstnú prácu. No, a rád by som pri tejto príležitosti aj zhrnul tú diskusiu, a síce, keďže sa jedná o úplne zásadný balíček za 2,7 mld., ktoré koalícia berie ľuďom a podnikateľom, tak, bohužiaľ, ma mrzí, že stále opakujete tie svoje naratívy, a teda máme tu, tak by som asi zhrnul takých päť klamstiev ministra financií. Opakujete ich viacerí vo verejných vystúpeniach, samozrejme pán premiér a ďalší, ale teda pekne po poriadku. Prvé klamstvo, že konsolidácia sa ľudí nedotkne. Pán minister, tak povedzte konečne ľuďom, ako sa dotkne ľudí tá konsolidácia, pretože to nie je pravda, že sa nedotkne. My sme to vyčíslili na tisíc eur ročne. Ak máte iné čísla, tak sme pripravení o nich diskutovať, ale tie čísla, ktoré sme videli aj z ministerstva financií, je, že sa dotkne úplne výrazne, tá Ficova drahota znamená vyššiu infláciu budúci rok. Druhé klamstvo je, že môžu za to iní. Ja som o tom už aj tuto hovoril asi päťkrát, vy to stále opakujete. Ťažko sa vyvracajú tieto vaše klamstvá, ktoré dokážete takto nekonečne verklíkovať, ale teda skúsim ešte taký iný pohľad, ktorý tu doteraz nebol. Za dvanásť rokov SMER-u žila svetová ekonomika, západný svet vrátane Slovenska ekonomickou expanziou. Mali sme sa dobre. Tvorili sme deficity menšie ako dnes. Aj my, aj v mnohých iných krajinách väčšinu tých rokov, ale slovenská črta bola, že na Slovensku bol vždy vyšší deficit ako v iných krajinách. A keby sme to nasčítali každý ten rok tých dvanástich rokov predchádzajúcich vlád SMER-u, tak bol vždy o niečo horší, ako bol priemer Európskej únie. Takto sme sa dostali do marazmu. V dobrých časoch sme si nevytvorili vankúš, potom prišli zlé časy v podobe pandémie, ktorú aj časť vašich koaličných partnerov spochybňuje, ale nastala pandémia, nastala energetická kríza. A ten vankúš sme nemali a väčšinu tých peňazí, ktoré verklíkujete, mali ste ich vo svojom prejave, väčšina tých výdavkov boli jednorazové výdavky, bez ohľadu na to, čo si o nich myslíme alebo ako negatívne by sme ich zhodnotili, ale veľmi dobre viete, že do tohto marazmu, ktorý hodnotíme výškou dnešného dlhu, jednorazové výdavky nevstupujú. A povedzte, že to tak nie je, pán minister. Veľmi dobre to viete. Ďalšia vec, ešte zaujímavejšia, lacnejšie potraviny. Tí, čo ste si pozreli makroekonomickú prognózu, určite všetci členovia finančného výboru si ju prečítali, pán Hlina, poviem to vám. Najbližšie štyri roky, čo je horizont prognózy ministerstva financií, tak tri zo štyroch rokov bude potravinová inflácia vyššia ako tá ostatná inflácia, tá všeobecná. Teda budúci rok budeme mať Ficovu drahotu, 5,5-percentná inflácia. Myslím, že v tom jednom roku zrovna je o niečo málo nižšia tá potravinová inflácia a u všetkých tých troch ďalších budú ceny potravín rásť rýchlejšie ako tie ostatné ceny. Ten efekt v budúcom roku je preto, lebo tá zvýhodnená dépeháčka na potraviny, ktorá za jeden rok pominie a ďalšie roky budú potraviny opäť rásť rýchlejšie ako ostatné produkty a služby. Toto povedzte svojim voličom, ako plníte svoj predvolebný sľub. Štvrté klamstvo, stabilizácia dlhu. Aj napriek tomu, ako drasticky sa idete zarezať do peňaženiek ľudí a do podnikania cez tú daň z finančných transakcií, dlh aj tak nestabilizujete. A to je ďalší predvolebný sľub, ktorý týmto neplníte. No a piate klamstvo, a to sa objavilo tento týždeň na tom stretnutí, na ktorom sme boli spolu, sme sa spolu narátali na to, že sa dá ušetriť pol miliarda na neefektívnych výdavkoch na správe štátu, na úradníkoch zdôrazňujem, nie na učiteľoch, nie na lekároch, nie na vojakoch a podobne, na prevádzke úradov. Tých tzv. mzdových aj nemzdových výdavkov, teda vrátane svietenia a kúrenia, vrátane kancelárskeho papiera, ale aj konzultačných a právnických služieb alebo IT. Len v IT máme napr. 100 mil. A dokopy toto celé môže priniesť pol miliardy. A ja sa pýtam, prečo toto v tomto konsolidačnom balíčku nerobíte a namiesto toho tam máte 128 mil. na 10-percentné šetrenie na mzdových výdavkoch a vôbec sa nedotýkate tej ostatnej prevádzky a tých ďalších výdavkov. Odpoveď je, že je to ťažké, bolo by na tom treba pracovať, ale na to vy už energiu ani know-how nemáte. No a zároveň, a o tom sme sa tu bavili chvíľu ráno, spôsob, ako ste pripravili tento balíček, je úplne nehorázny. A ja som si istý, že v obidvoch týchto tlačiach máte kopec chýb. Jednak ste nepovedali, aká je tá finálna verzia balíčka a dnes sme sa víťazoslávne dozvedeli, že teda už nastali nejaké zmeny a čakáme na pozmeňujúci návrh, konkrétne v dépeháčke. Som veľmi zvedavý, aké ďalšie pozmeňováky nám prídu a som si istý, že daň z finančných transakcií bude teda jeden z najhorších zákonov, aké ste pripravili, pretože je to úplne zásadná vec. Čakáte od nich obrovské peniaze a som teda veľmi skeptický o tom, že ich doručíte. A teda jedna otázka je, že či vôbec prídu tie peniaze a druhá vec je, čo to spôsobí s podnikaním na Slovensku. A kolega Viskupič tu mal veľmi pekné konkrétne príklady o tom, ako sťažíte podnikanie, ako zabezpečíte to, že tu nebudú vznikať nové firmy, jednoducho podnikanie, podnikatelia, živnostníci budú týmto spôsobom trpieť a v konečnom dôsledku sa to prejaví na pridusenej ekonomike. No a zároveň sa snažíte navodiť dojem, že tento konsolidačný balíček zaplatí niekto iný, tí bohatí alebo proste že to nebudú ľudia. Ale ja by som chcel povedať všetkým, že nenechajte sa oklamať tou falošnou dilemou, aká opäť aj dnes v médiách je, aj sa nás na to novinári pýtajú, že čo hovoríme na hentú dépeháčku, na hento malé opatrenie. Ale ten kľúčový message je, že vláda dvíha dépeháčku z 20 na 23 % a bez ohľadu na to, na ktorých teda tých zvýhodnených dépeháčkách sa dohodla, či už sú to potraviny, knihy, gastro a uvidíme teda, aká bude tá finálna dohoda, ale v každom v prípade tieto zľavnené, znížené dépeháčky ani zďaleka neprevýšia ten nárast o 3 percentuálne body, ktoré bude znamenať, že priemerná domácnosť na Slovensku si priplatí o tisíc eur navyše ročne. No a k dani z finančných transakcií špecificky. Že mňa veľmi zaujalo, keď deň po tom, ako ste predstavili ten konsolidačný balíček, tak vláda, premiér, ministri, ktorí teda majú plné ústa mieru a sociálneho zmieru a o tom, že sa máme všetci upokojiť, tak vyhlási vojnu podnikateľom. Vyhlási vojnu všetkým, ktorí teda si dovolia nesúhlasiť s ich balíčkom, s ich úplne devastačnou daňou z finančných transakcií. Ja tomu nerozumiem, prečo to robíte, ale dobehne vás to ešte v tomto volebnom období. No a jedna taká, povedzme, že pozitívna správa je, že veľa sme hovorili a upozorňovali na II. pilier, na naše dôchodky a som rád, že nakoniec sa ďalšie znižovanie sadzby do II. piliera vlastne nedostalo do tohto balíčka. Neviem, kde nastalo to vaše osvietenie, ale oproti ešte tej letnej verzii, ktorá kolovala v médiách, sa teda v konečnom dôsledku ďalšie zníženie príspevku do II. piliera nekoná a to je v rámci toho celého veľkého marazmu jedna mierne pozitívna správa, že už ďalšie znižovanie našich budúcich dôchodkov nenastane. Doteraz vám veľmi teda išiel pochuti II. pilier, dokopy ste priemernému sporiteľovi zobrali 130 eur mesačne na ich budúcich, na našich budúcich dôchodkoch, toto sa už ďalej prehlbovať, našťastie, nebude. No a na záver si požičiam jednu formulku, že rozdiel medzi tým, čo robíte vy, a čo by ste mali robiť, je, že vy konsolidujete, vy znižujete deficit, ale neozdravujete verejné financie, ako ste už párkrát povedali. Pretože keby to bolo ozdravenie verejných financií, tak nepripravíte balíček, ktorý je úplne devastačný jednak na peňaženky ľudí, zvyšuje infláciu, ale aj na podnikanie. Ozdravenie verejných financií vyzerá ináč. Vyzerá tak, že zabezpečí úspory najprv na sebe, potom aplikuje všetky teda neefektívne výdavky, ktoré v štáte existujú, až potom siahne na dane. A ak siahne na dane, tak v prvom rade na také, ktoré najmenej poškodzujú ekonomický rast a infláciu. Vy ste to urobili naopak. Zobrali ste pracujúcim a zoberiete zo spotreby. To je, to je teda ten najhorší recept na to, ako ozdravovať verejné financie. Ďakujem pekne. (Potlesk.)